28 ta' Awwissu: Santu Wistin ta' Ippona

Verżjoni Vidjo:

Santu Wistin ta' Ippona

"Tard jien ħabbejtek Sbuħija bla tarf, tard jien ħabbejtek Ġmiel tassew qadim tassew ġdid.

Inti Mulejja kont tgħammar ġewwa fija, fittixtek barra minni.

U jien bla ebda sura, tgħaxxaqt b'dik is-sbuħija tal-ħolqien tiegħek.

Int kont miegħi u miegħek jien ma kontx.

Żammewni l-istess ħwejjeġ li ma kinux jeżistu li kieku m'humiex Fik.

Inti għajjattli u l-widnejn torox infetħu bis-sejħa li għamiltli.

Bħal berqa xħettli d-dija tiegħek fuqi.

Neħħejtli l-għamad.

Xerridt il-fwieħa tiegħek u jien ġbidt nifs 'il ġewwa.

Għalik kollni mxennaq.

Issa li doqtok, imġewwaħ u għatxan.

Messejtni u jien tħeġġiġt. "

Santu Wistin wara li kkonverta.

SANTU WISTIN TA' IPPONA

Isqof u Duttur tal-Knisja

354 – 430

Tagħrif:

Santu Wistin twieled fit-13 ta' Novembru, 354 minn missier pagan, Patrizju, li kien Kunsillier ta' muniċipju, u minn omm nisranija Kattolika, Monika, ta' razza bérbera f'Tagaste, fin-Numidja, Souk-Ahras, illum l-Alġerija.

Minħabba l-edukazzjoni li kellu, hu kien marbut b'ruħu u b'ġismu ma' Ruma, mal-Imperu Ruman, u mal-kultura Rumana.

Studja f'Tagaste fejn twieled, wara kompla jistudja fil-belt ta' mad-dawra (ġewwa l-Alġerija) u mbagħad temm l-istudji f'Kartaġni.

Meta kellu tnax-il sena kien se jmut minħabba x-xedda li qabditu, u kien se jitgħammed.

Imma billi għaddielu, hu baqa' ma tgħammidx żgħir.

Ta' dsatax-il sena tbiegħed mill-fidi Kattolika.

Wara li qara l-ktieb

L-Ortensju ta' Ċiċerun

li kien iħajjar għat-triq tal-filosofija, Wistin sar Manikew.

Issa mietlu missieru (370), u reġa' lura lejn Tagaste, u miegħu ħa l-mara li kien jgħix magħha u lil binhom Adeodatu.

Ommu ma laqgħethomx għandha.

Hu beda jgħallem il-grammatika Latina fl-istess Tagaste (374).

Wara dan huwa qabad jgħallem ir-retorika l-ewwel f'Kartaġni (375-383), imbagħad f'Ruma (384), u fl-aħħar Milan (Ħarifa 384 – Sajf 386).

Kien għatxan għall-għerf u sab dak li xtaq meta sama' lill-Isqof ta' Milan, San Ambroġ, jipprietka.

Dan l-Isqof qaddis flimkien mal-istudji tan-neoplatoniċi, għenuh iħoll il-problema tal-materjaliżmu u tal-ħażen.

Bil-qari ta' San Pawl hu għeleb il-problema tan-naturaliżmu, u fehem li Kristu mhux biss hu l-Imgħallem, imma wkoll il-Feddej.

Hekk wasal biex aċċetta l-medjazzjoni divina u l-grazzja.

U fl-aħħar wasal ukoll għall-konverżjoni tiegħu.

Wistin ikkonverta fl-ewwel jiem tax-xahar ta' Awwissu tas-sena 386, jiġifieri 44 sena qabel ma miet bħala Isqof ta' Ippona.

Bejn il-konverżjoni u l-episkopat tiegħu għaddew ftit inqas minn għaxar snin, imma dan kien perjodu mimli progress spiritwali u kisba ta' tagħlim tat-teoloġija Kattolika.

Hekk kif ikkonverta hu ħa żewġ deċiżjonijiet kbar:

dik li jirrinunzja għat-tagħlim tar-retorika, u

dik li jirrinunzja għaż-żwieġ.

Hekk, qrib it-tmiem ta' Ottubru tas-sena 386 Wistin irtira f'Kassiċijaku, x'aktarx Cossago fil-Brianza, biex hemm iħejji ruħu għall-magħmudija.

F'dan il-post hu għamel inqas minn ħames xhur għaliex fl-ewwel ġranet ta' Marzu tas-sena 387 hu reġa' lura lejn Milan, inkiteb katekumenu, segwa l-kors tal-katekeżi li għamel Ambroġju u kien mgħammed flimkien ma' Alipju, sieħbu, u Adeodatu, ibnu, fil-lejl ta' bejn l-24 u l-25 ta' April, il-viġilja tal-Għid tas-sena 387.

Ommu kienet preżenti għall-magħmudija tiegħu, għax hi kienet marret tfittxu u kienet iltaqgħet miegħu f'Milan, xi sena qabel.

Wara l-Magħmudija Santu Wistin flimkien ma' ommu u xi ħbieb tiegħu, kien ser jirritorna lejn l-Afrika, imma ftit wara li waslu f'Ostia Tiberina, ommu mardet u mietet.

Wistin reġa' lura lejn Ruma u baqa' sas-sena ta' wara jikteb il-kotba u jitkixxef iżjed dwar il-ħajja monastika.

Wara l-mewt tal-Imperatur Massimu li ġrat f'Lulju jew f'Awwissu tas-sena 388, Wistin ħalla Ruma u mar Tagaste fejn beda l-ħajja komunitarja flimkien mal-ħbieb tiegħu u ma' Adeodatu li mbagħad miet minn sena sa tliet snin wara (389-391).

Fis-sena 391, Wistin mar Ippona bil-ħsieb li jsib xi post fejn ikun jista' jwaqqaf knisja.

F'dik l-okkażjoni hu aċċetta kontra qalbu li jkun ordnat saċerdot.

L-Isqof Valerju tah biċċa mill-kwartier nisrani biex iwaqqaf hemm il-monasteru tal-lajċi li xtaq jibni.

Hawn beda jagħti ruħu għal iżjed ħajja axxetika, għal iżjed studji tat-teoloġija, u fl-istess ħin beda l-ħidma tiegħu tal-predikazzjoni.

Fis-sena 395 jew 396 hu kien ikkonsagrat Isqof.

Għadda xi żmien jgħin lill-Isqof Valerju, imbagħad, għallinqas minn Awwissu tas-sena 397, hu beda l-ħidma tiegħu proprja bħala Isqof ta' Ippona.

Meta sar Isqof tal-post, Wistin ħalla l-monasteru tal-lajċi fejn qabel kien superjur, u mar fid-dar tal-Isqof u għamel minn din monasteru tal-Kjeriċi.

Bħala Isqof, Santu Wistin ħadem bis-sħiħ kemm fid-djoċesi tiegħu, kemm fi djoċesijiet oħra fejn mar ħafna drabi l-iktar biex jipprietka, u kemm għall-Knisja universali l-iktar bil-kotba tiegħu.

Fid-djoċesi tiegħu, Wistin kien jipprietka regolarment darbtejn fil-ġimgħa, jiġifieri s-Sibt u l-Ħadd.

F'xi okkażjonijiet kien jipprietka għal ġranet sħaħ wara xulxin, meta mhux ukoll jagħmel żewġ prietki kuljum.

Kellu wkoll laqgħat tal-Isqof mal-membri tad-djoċesi, li kienu jissejħu

audientia episcopalia

, u dan biex jisma' u jaqta' s-sentenzi fil-kawżi li kienu jippreżentawlu l-fidili.

Xi kultant dawn il-laqgħat kienu jdumu l-ġurnata kollha.

Kellu wkoll jieħu ħsieb il-fqar, ir-romol u l-iltima permezz ta' tqassim ta' affarijiet meħtieġa għall-ikel u għall-ħajja mill-imħażen li kien hemm apposta fil-kwartier nisrani.

Kien jieħu ħsieb it-tagħlim reliġjuż tal-kleru li fosthom ġab riforma kbira bil-ħsieb li s-saċerdoti jkunu iktar kapaċi teoloġikament u liturġikament.

Organizza l-monasteri kemm tal-irġiel kif ukoll tan-nisa.

Kien iżur il-morda fi djarhom stess.

U kien jaqbeż għall-fidili quddiem l-awtorità ċivili.

Kien ukoll jieħu ħsieb l-amministrazzjoni tal-ġid tal-Knisja, xogħol li kien jagħmel kontra qalbu.

Għall-Knisja tal-Afrika u b'xi mod għall-Knisja Universali, hu ħa sehem f'diversi konċilji Afrikani.

Kiteb ħafna ittri bħala tweġiba għall-problemi jew mistoqsijiet li kienu jagħmlulu.

Ħa sehem f'disputi pubbliċi mal-eretiċi meta tqum l-okkażjoni, fosthom fil-konferenza tas-sena 411 bejn Isqfijiet Kattoliċi u Isqfijiet Donatisti.

Hu ħadem ħafna għas-soluzzjoni tax-xiżma Donatista u tal-kontroversja Pelaġjana.

Meta miet fit-28 ta' Awwissu tas-sena 430, fit-tielet xahar tal-assedju ta' Ippona mill-Vandali, ħalla warajh ħafna opri mhumiex mitmuma.

L-aħħar xogħol tiegħu kienet l-Ittra 228 li x'aktarx li ddettaha fuq is-sodda ta' mewtu u indirizzaha lis-saċerdoti tad-djoċesi dwar id-dmirijiet tagħhom għal waqt l-invażjoni barbarika.

Hu kien midfun fil-Bażilika Pacis ġewwa Ippona.

Iktar tard l-għadam tiegħu, f'data inċerta, ittieħed f'Sardinja, u qrib is-sena 725 kien ittrasportat f'Pavia fil-Bażilika ta' San Pietru f'Ciel d'Oro, fejn għadu sal-lum.

L-iktar kotba famużi ta' Santu Wistin huma

"Il-Belt ta' Alla"

u

"L-Istqarrijiet."

Fosthom, "

Il-Belt ta' Alla" (De Civitate Dei)

hi l-aqwa biċċa xogħol tiegħu.

Fiha hu jagħti fil-qosor il-ħsieb tiegħu filosofiku, teoloġiku u politiku.

Dan kitbu bejn is-snin 413-426.

Ħsieb

Il-bieraħ iċċelebrajna l-festa ta' omm bl-isem ta' Monika, li għamlet snin twal (30 sena) imnikta minħabba l-ħajja ħażina ta' binha.

Hi talbet u xerdet id-dmugħ bix-xewqa li tarah mibdul.

Illum niċċelebraw il-festa ta' binha, magħruf bħala Santu Wistin, Isqof u Duttur tal-Knisja.

Fl-awtobiografija tiegħu magħrufa bħala "

L-Istqarrijiet"

huwa kiteb din is-sentenza famuża:

"O Alla, inti għamiltna għalik, u qalbna ma ssib qatt kwiet jekk ma tistrieħx fik."

F'waħda mid-diski tiegħu, Bruce Springsteen jgħid ukoll li:

"F'kull qalb hemm il-ġuħ."

Bħal donnu hemm vojt f'qalb kulħadd u nibqgħu bil-ġuħ u bla mistrieħ, sakemm ma nimlewhx.

U aħna nippruvaw minn kollox: pjaċiri tal-mument, relazzjonijiet, ikel tajjeb, affarijiet materjali, kumditajiet, lussu, eċċ...

Dan il-ġuħ jista' bħal jittaffa għal ftit tal-ħin, imma l-vojt ta' qalbna jibqa'!

Dan għaliex, kif skopra Wistin, aħna maħluqa biex ngħixu f'għaqda ma' Alla-Imħabba, u xejn ħlief din l-għaqda, ma timla' l-qalb.

Dan il-vojt fina huwa infinit u jista' jimtela' biss b'Alla, għax Alla biss infinit.

Fl-Istqarrijiet,'

Wistin ikompli jirrakkonta li dam ħafna jfittex din l-Imħabba f'postijiet żbaljati, imma fl-aħħar sabha f'Alla, jew aħjar Alla sab lilu.

U hawn Wistin joħroġ bil-għanja tiegħu ta' mħabba lejH, li nsibu bħala kwotazzjoni bil-blu fil-bidu ta' dan l-artiklu.

Din turina li wara ħafna snin, Wistin sab li hu Alla l-unika Mħabba li tissodisfa lill-bniedem.

Xi ġmiel ta' kliem, li juri l-qsim ta' qalb ta' Wistin għax dam wisq biex skopriH u beda jħobbU!

Jgħid li ħaseb li se jsib il-ferħ f'affarijiet maħluqa, u li fl-istess ħin Alla kien tant qrib tiegħu, anzi ġewwa fih.

Imma kif seta' jgħid li Alla kien ġewwa fih?

Iva, għax l-Ispirtu s-Santu hu qrib tagħna, hu bħan-nifs li nieħdu.

L-Ispirtu s-Santu bħalissa jinsab fik u lest li jkun il-gwida, l-ispirazzjoni u l-għalliem tiegħek, u jitlob minn ġewwa fik.

Dan jagħmlu biss jekk inti tħalliH.

Itolbu bil-qalb biex ikompli jieħu kontroll ta' ħajtek f'dan il-mument u afdah li hu jista' jimliek b'dak il-ferħ u b'din il-paċi li jekk iddur id-dinja kollha ma' ssibhiex!

Warrab minn ħajtek dak li taf li bih qed iżżomm lil Alla milli jkun jista' jagħtik dan f'qalbek, li forsi bla ma taf, inti tant imxennaq għalih!

Talba

Lilek biss inħobb, Mulej, warajk biss irrid nimxi.

Lilek biss irrid infittex, u lilek biss irrid naqdi.

Nitolbok, Mulej, ikkmandani dak li trid.

Irrid naqdik bil-ferħ kollu ta' qalbi.

Għaliex mhux l-indiema, imma l-imħabba qiegħda ssejjaħli lejk.

Agħmel, Mulej, li nkun kapaċi nisma' dak li int tixtieq minni.

Għinni ngħix dak li tikkmandani, u kkmandani dak li trid.

Agħmel li nsibuk, għax qabel ma nsibuk, ma nistrieħux.

Fik biss tinsab il-hena u l-mistrieħ tagħna.

Int għamiltna għalik, o Alla, u qalbna ma ssib qatt kwiet,

jekk ma tistrieħx fik.

Ammen.

(Talba ta' Santu Wistin)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia in English:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-Wikidepia.

__ATA.cmd.push(function() { __ATA.initDynamicSlot({ id: 'atatags-26942-5ed64eef14916', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


30 ta' Awwissu: San Pammakju

Verżjoni Vidjo:

San Pammakju

"Martek hija issa xhieda tiegħek u dik li tinterċedi għalik ma' Ġesù.

Hi unurata bil-virtujiet tiegħek u tixba' bil-ħobż li inti tagħti lill-foqra."

Uħud mill-kliem ta' nkuraġġiment li San Pawlinu ta' Nola u xi ħbieb oħra, kitbu lil San Pammakju malli saru jafu bil-mewt ta' martu f'qasir il-għomor

SAN PAMMAKJU

? – 409

Tagħrif:

Pammakju twieled minn familja nobbli Rumana.

F'żogħżitu, ifrekwenta l-iskejjel tar-retorika u sar ħabib ta' San Ġlormu.

Baqgħu ħbieb u żammu kuntatt bejniethom tul ħajjithom.

Fis-sena 385, Pammakju żżewweġ lil Pawlina, it-tieni bint ta' Santa Pawla, ħabiba oħra ta' Ġlormu.

Imma Pawlina mietet waqt li kienet qed twelled fis-sena 397 u San Ġlormu, San Pawlinu ta' Nola u xi ħbieb oħra kitbu ittri mqanqla lil Pammakju mimlija kondoljanzi, kuraġġ u wegħdi tat-talb tagħhom.

ù,"

kitiblu San Pawlinu ta' Nola.

"Agħmilha dik li takkumpanjak fl-atti ta' karità li tagħmel.

Hi unurata bil-virtujiet tiegħek u tixbà bil-ħobż li inti tagħti lill-foqra."

Minkejja li Pammakju tnikket ħafna bil-mewt ta' martu, hu ħa l-parir tal-ħbieb tiegħu, beda jgħix ta' patri u ngħata kollu kemm hu għal ħidmiet ta' karità, b'mod speċjali f'ospizju, li kien bena flimkien ma' San Fabjola f'Porto, fil-bokka ta' Tiberija, għall-barranin foqra.

Kien idur bil-pellegrini foqra, morda jew dawk b'diżabbiltà.

Pammakju kien jemmen li l-għażiża martu kienet qed tieqaf miegħu waqt li kien qed jagħmel dawn l-atti ta' ħniena.

Pawlina kienet magħrufa għall-imħabba tagħha lejn il-foqra u l-batuti u hu ried ikompli jimxi fuq il-passi tagħha.

Żewġha issa beda jemmen li, li jieħu ħsiebhom, kien l-aqwa tribut possibli li seta' jagħti għall-memorja ta' martu.

Fis-sena 399, Pammakju u Oċejanu kitbu lil San Ġlormu u nkoraġġewh biex jagħmel traduzzjoni mill-oriġinal tad-

De Principiis

ta' Oriġenu u biex jirriġetta l-insinwazzjoni ta' Rufinu.

San Ġlormu wieġeb is-sena ta' wara.

Pammakju kien aktar ġentili fi kliemu minn San Ġlormu u ġieli ġibed l-attenzjoni ta' San Ġlormu dwar dan.

Minkejja li Ġlormu rringrazzja lil ħabibu tal-interess tiegħu, baqa' ma bidilx ċertu ħruxija fi kliemu, l-aktar meta kien jikkumbatti l-ereżiji ta' żmienhom.

Pammakju pprova wkoll jirrikonċilja lil Ġlormu ma' Rufinu li kellhom nuqqas ta' qbil fl-argumenti tagħhom, imma Ġlormu baqa' sod fil-pożizzjoni tiegħu.

Pammakju kien jikkorrispondi wkoll ma' Santu Wistin.

Fis-sena 401, Santu Wistin innifsu rringrazzja lil Pammakju għal ittra li kiteb lin-nies ta' Numidja, fejn hu kellu propjetà, u talabhom biex jabbandunaw ix-xiżma Donatiska.

Ħafna mill-kummentarji ta' San Ġlormu dwar l-Iskrittura, kienu ddedikati lil Pammakju.

Is-sit fejn inbena l-ospizju, ġie skavat, u l-iskavi żvelaw il-pjan u l-arranġament ta' dan il-bini uniku fit-tip tiegħu, li kien fih kmamar u swali għall-morda u l-foqra mad-dawra kollha.

Interessanti wkoll il-fatt li Pammakju kellu knisja fid-dar tiegħu, dik li llum hi l-Basilika tal-Passjonisti, iddedikata lill-Qaddisin Ġwanni u Pawlu f'Ruma.

Din twaqqfet jew minn Pammakju nnifsu, jew minn missieru.

Fil-bidu din kienet magħrufa bħala

Titulus Bizantis

, u mbagħad bħala

Titulus Pammachii

Pammakju miet madwar is-sena 409 meta l-Goti ħadu lir-Ruma.

Ħsieb

Fil-Ktieb ta' Tobija Kapitlu 4, versi 16 u 18 insibu dan:

"Mill-ħobż tiegħek itma' lil min hu bil-ġuħ, u minn ilbiesek libbes lil min hu għarwien.

Kulma jkollok żejjed, agħtih karità u tagħtix b'nofs qalb.

Fittex il-parir ta' min hu għaref; tmaqdarx parir siewi."

U d-Duttur tal-Knisja San Basilju l-Kbir (329-379) isostni li:

"Il-ħobż li taħżen, huwa ta' dawk li m'għandhomx x'jieklu;

l-ilbiesi li żżomm fil-gwardarobba, huma ta' dawk li m'għandhomx x'jilbsu;

iż-żraben li ma tilbisx, huma ta' dawk li m'għandhomx żarbun;

il-flus li għandek żejda, huma tal-foqra."

Jidher li l-qaddis tal-lum fehem sewwa t-tifsir ta' dawn il-vrus.

Kull nisrani hu msejjaħ biex jagħmel użu tajjeb tal-ġid materjali li Alla pprovdielu u tal-ħin misluf lilu fuq din l-art.

Imma x'wassal lil Pammakju biex jibda' din il-ħidma konkreta tiegħu ta' karità lejn il-proxxmu?

Il-mewt ta' martu u l-pariri siewja tal-ħbieb qaddisa li kellu.

Iva tassew li kien jgħożżha u hu minnu li ħassu mkisser ġewwa fih bit-telfa tagħha, għax din kienet tagħmel parti essenzjali minn ħajtu u magħha kien intrabat għal kollox.

Ħsibijiet u tifkiriet imlew lil moħħu, u qalbu li kienet għadha maqsuma bin-niket, bdiet tara kif se ssib mezz biex minkejja l-firda, tibqa' tesprimi mħabbitha lejn min tħobb.

Min ġarrab il-mewt ta' xi ħadd għażiż, jaf eżatt xi jfisser dan il-kliem.

Il-ħajja trid tkompli, kif kompliet dik ta' Pawlina fis-sema, li kienet wkoll qalbha miftuħa għall-bżonnijiet ta' dawk l-aktar batuti.

Imma kif se tkompli tagħna hawn fuq l-art?

Pammakju, bħalma ħafna drabi nagħmlu aħna, emmen u ttama li martu b'xi mod hi ruħ ħajja li tinsab miegħu f'kull ma' jagħmel, u li ladarba kienet ruħ tajba, hi kienet qed titlob għalih quddiem Alla.

Imma fi mħabbtu lejha, Pammakju staqsa l-aktar mistoqsija li kienet tinteressah:

"Kif nista' nogħġob lil marti minn fejn hi qiegħda?"

U r-risposta, li kienet bħal ispirazzjoni mis-Sema, ħadha mingħand il-ħbieb qaddisa li kellu.

Beda jimla' ħinu u ħajtu b'għemejjel ta' karità kif kienet tagħmel hi, li mbagħad dawn imlewlu wkoll lil qalbu.

Kien ċert li b'dan il-mod hu seta' jagħmilha iżjed kuntenta.

U tassew ġara dan, ladarba dawk l-għeżież li qegħdin jistennewna fis-sema, jifirħu jarawna nġemmgħu għalina teżori u post fil-ġenna biex meta jasal il-waqt, ninġabru lkoll flimkien u ma ninfirdu qatt iżjed.

U aħna, meta ninfirdu minn ma' xi ħadd għażiż għalina, kif nimlew il-vojt li din il-persuna tkun ħalliet f'ħajjitna u f'qalbna?

Nirsistu biex ngħixu b'mod li tabilħaqq inkunu nistgħu ningħaqdu ma' dawk l-għeżież tagħna li ħallewlna eżempji tajba fuq x'hiex nimxu, ħalli mbagħad nissieħbu magħhom?

Min jaf li kieku ningħaqdu ma' xi gruppi ta' volontarjat li minnhom għandna bosta f'pajjiżna, biex barra li nkunu qed nagħmlu l-ġid lill-oħrajn, insibu wkoll is-sapport ta' persuni oħra li jistgħu mbagħad isiru ħbieb tagħna?

U xi ngħidu għal dawn li ma jistgħux jerġgħu jiżżewġu għax għad hemm marthom jew żewġhom ħajjin u jinsabu separati minnhom?

Kif qed jimlew il-vojt u l-ħin f'ħajjithom?

Qed jużawh f'għemejjel li jagħtu glorja lil Alla u jedifikaw lill-proxxmu?

Talba

San Pammakju, itlob għalina, li b'xi mod inġarrbu t-telfa ta' xi ħadd li kien ifisser ħafna għalina; agħtina, li fuq l-eżempju tiegħek, aħna nimlew il-vojt ta' ħajjitna b'għemejjel qaddisa bħalek, biex dan jimla wkoll lil qalbna, bil-paċi li għad tkun bla tmiem fis-Sema pajjiżna.

Ammen.

English Version:

Alternative Reading:

Wikipedia:

Tagħrif dwar San Ġilormu:

__ATA.cmd.push(function() { __ATA.initDynamicSlot({ id: 'atatags-26942-5ed64eef1117f', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


25 ta' Awwissu: San Ludoviku ta' Franza

Verżjoni Vidjo:

San Ludoviku ta' Franza

"Ħobb lill-Mulej Alla tiegħek b'qalbek kollha u b'saħħtek kollha.

Mingħajr dawn, m'hemmx salvazzjoni."

San Ludoviku

SAN LUDOVIKU TA' FRANZA

Re

1214 – 1270

Tagħrif:

San Ludoviku twieled f'Poissy, Franza, fil-25 ta' April, 1214.

Kien iben ir-Re Ludoviku VIII.

Fl-1226, tilef lil missieru, u billi kien għadu tifel ta' tnax-il sena, ommu saret Reġġenti, u mexxiet il-pajjiż floku.

Ta' dsatax-il sena żżewweġ lil Margerita, u tfal kellhom ħdax: ħames subien u sitt ibniet.

Fl-1235, meta kellu 21 sena, ħa t-tmexxija tal-pajjiż f'idejh, u sar Ludoviku IX ta' Franza.

Kien mexxej eżemplari, u ħadem ħafna biex ikun hemm il-paċi u l-ġustizzja fis-saltna tiegħu.

Kien jinteressa ruħu fil-fqar, bena sptarijiet u skejjel.

Kien jgħix ħajja umli u ta' talb tant li kien isib ħin biex jisma' quddiesa kuljum, u jfittex li jagħmel ġid spiritwali lil kulħadd.

Qatt ma wettaq vendetti, u qatt ma ġera wara ambizzjonijiet u konkwisti.

Fl-1248, mexxa s-seba' Kruċjata kontra s-Sultan tal-Eġittu li kien qed jhedded l-artijiet imqaddsa, iżda waqa' priġunier tas-Seraċini.

Meta ġie mifdi fl-1250, huwa bl-armata tiegħu, baħħar lejn il-Palestina fejn dam sal-1254.

Irritorna lejn pajjiżu hekk kif sema' li ommu, li kienet qed tmexxi l-pajjiż floku kienet mietet.

Fl-1270, mexxa Kruċjata oħra, iżda waqa' marid fit-Tuneżija fejn miet fil-25 ta' Awwissu.

Għalkemm iż-żewġ Kruċjati fallew bil-kbir, iżda hu ħalla eżempju mill-isbaħ ta' eroiżmu.

Il-Papa Bonifaċju VIII ikkanonizzah fl-1927.

Ħsieb

Meta Ludoviku kien għadu tifel kien jisma' 'l ommu tgħidlu:

"Ibni, aktar irrid narak mejjet milli mtabba' bid-dnub u 'l bogħod mill-grazzja ta' Alla."

Mhux ta' b'xejn li minkejja l-pożizzjoni għolja soċjali tiegħu, tela' b'dawk-il ħafna sentimenti sbieħ li wassluh biex isir qaddis!

Jalla l-ġenituri, u dawk li jieħdu ħsieb it-tfal jagħrfu r-responsabbiltà kbira tagħhom li jagħmlu mat-tfal fdati lilhom mhux biss ġid materjali iżda wkoll spiritwali.

Interessanti wieħed jinnota li t-tradizzjoni tgħidilna li, fost-il ħafna għemejjel ta' karità li għamel dan ir-re, l-aktar waħda li kien iħobb, kienet li jagħti minn ġidu lin-nies għomja.

Għalfejn taħsbu?

Għax dawn ma setgħux jaraw li kien hu, ir-re, li kien qed jagħtihom din l-għajnuna.

Ma riedx it-tifħir tagħhom, imma ried jagħmel dak kollu li hu possibli biex jibqa' anonimu u umli.

U dan hu propju dak li Ġesù qalilna biex nagħmlu.

Infatti, fid-diskors tiegħu tal-muntanja, f'Kapitlu 6 tal-Vanġelu ta' San Mattew, Ġesù jgħidilna:

"Qisu li l-għemil tajjeb tagħkom ma tagħmluhx għal wiċċ in-nies biex tidhru quddiemhom, għax inkella ma jkollkomx ħlas mingħand Missierkom li hu fis-smewwiet.

Mela meta tagħmel karità, tmurx iddoqq it-trombi quddiemek, kif jagħmlu dawk ta' wiċċ b'ieħor fis-sinagogi u fit-triqat, biex in-nies tfaħħarhom.

Tassew, ngħidilkom, li l-ħlas tagħhom ġa ħaduh.

Iżda int, meta tagħmel karità, idek ix-xellugija m'għandhiex tkun taf x'inhi tagħmel il-leminija, biex hekk il-karità tiegħek issir fil-moħbi, u Missierek, li jara dak li hu moħbi, iroddlok hu."

(Mattew 6: 1-4)

Din dejjem kienet it-tentazzjoni tan-nies spiritwali u reliġjużi, dik li jagħmlu għemejjel tajba bit-tama li xi nies jarawhom u josservawhom ħalli jfaħħruhom!

U hawn fejn tidħol is-suppervja, li ddawwar it-tajjeb li tkun għamilt u tavvalenak.

Għalhekk kun bħala San Ludoviku, sakemm ikun possibli.

Agħmel l-umiltà l-pedament ta' kull opra tajba tiegħek biex imbagħad ikun Alla nnifsu li jonorak u jagħtik il-ħlas xieraq li jkun jistħoqqlok.

U issa niġu għall-parir famuż li Ludoviku ta lil ibnu bħala testment, li tajjeb li nieħduh għalina lkoll għax tassew huwa validu għal kull żmien:

"Għażiż ibni, l-ewwel istruzzjoni tiegħi hi, li għandek tħobb lill-Mulej Alla tiegħek b'qalbek kollha u b'saħħtek kollha.

Mingħajr dawn, m'hemmx salvazzjoni.

Żomm lilek innifsek, ibni, 'il bogħod minn kull ħaġa li taf li ma togħġobx lil Alla, jiġifieri fi kliem ieħor, żomm 'il bogħod mid-dnub il-mejjet.

Għandek tippermetti lilek innifsek li tiġi ttormentat b'kull tip ta' martirju qabel ma tħalli li taqa' fid-dnub il-mejjet!

Jekk il-Mulej jippermettielek li tgħaddi minn xi tiġrib, kun paċenzjuż u aċċetta dan bi gratitudni, filwaqt li żżomm f'moħħok li dan seħħ għall-ġid tiegħek u forsi wkoll għax kien ħaqqek.

Jekk il-Mulej jagħtik xi tip ta' prosperit

à

, irringrazzjah b'umilt

à

u ara li ma ssirx bniedem agħar għax taħkmek is-suppervja jew xi ħaġa oħra, għax int m'għandek qatt topponi lil Alla jew toffendih fejn għandhom x'jaqsmu l-istess doni tiegħu.

Segwi b'attenzjoni l-uffiċċju divin, bil-ferħ u bid-devozzjoni.

Sakemm għadek fil-knisja, kun attent li ma tħallix lil għajnejk iduru 'l hemm u 'l hawn, u tgħidx kliem bla bżonn, imma itlob lill-Mulej bil-qima, bil-fomm jew b'talb interjuri mill-qalb.

Kun ta' qalb kbira mal-foqra, dawk inqas ixxurtjati u dawk imġarba.

Għinhom kemm tiflaħ u kkunslhom kif tista'.

Irringrazzja lill-Mulej tal-benefiċċji kollha li jkun tak, ħalli jkun jistħoqqlok tirċievi aktar.

Kun ġust man-nies u mingħajr tidwir 'l hemm jew 'l hawn, imma żomm biss mal-linja tal-ġustizzja.

Kun dejjem man-naħa tal-foqra aktar milli ma' dik tas-sinjuri, sakemm tista' tkun ċert mill-verit

à

Ara li n-nies tiegħek jgħixu fil-ġustizzja u l-paċi, imma b'mod speċjali dawk li għandhom pożizzjoni ekklesjastika u jagħmlu parti minn ordnijiet reliġjużi.

Kun devot u ubbidjenti lejn Ommna l-Knisja ta' Ruma u lejn il-Pontifikat Suprem tal-Papa bħala l-missier spiritwali tiegħek.

Aħdem biex tneħħi d-dnubiet kollha minn artek, partikolarment tad-dagħa u l-ereżiji.

Fl-aħħar nett, għażiż ibni, nagħtik kull barka li missier li jħobb lil ibnu jista' jagħti.

Jalla t-Tliet Persuni tat-Trinità Qaddisa u l-qaddisin kollha jipproteġuk minn kull ħażen.

U jalla l-Mulej jagħtik il-grazzja li twettaq ir-rieda tiegħu ħalli b'hekk Hu jkun jista' jiġi moqdi u unurat permezz tiegħek, ħalli fil-ħajja li jmiss inkunu nistgħu flimkien narawh, inħobbuh u nfaħħruh għal dejjem.

Ammen.

Talba

O Alla, int ħadt lil San Ludoviku mit-tmexxija ta' saltna fuq l-art għall-glorja tas-Saltna tas-Sema; bit-talb tiegħu, agħtina li fil-qadi ta' dmirijietna, f'din il-ħajja li tgħaddi, infittxu s-Saltna tiegħek, li tibqa' għal dejjem.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Il-pariri li San Ludoviku ta lil ibnu bl-Ingliż:

Dokumentarju dettaljat u interessanti dwar il-ħajja ta' San Ludoviku:

Nota: It-Tagħrif dwar dan il-qaddis huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eef14251', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


27 ta' Awwissu: Santa Monika

Verżjoni Vidjo:

Santa Monika

"Ibni, ngħid għalija, ma għandi xejn iżjed x'jiġbidni f'din il-ħajja.

Issa li ntemmet għalija t-tama ta' din id-dinja, ma nafx x'jien nagħmel iżjed hawn jew għalfejn għadni hawn.

Ħaġa waħda kelli, li minħabba fiha xtaqt nibqa' ftit ieħor f'din il-ħajja: dik li nara lilek nisrani kattoliku qabel immut.

Alla tani aktar minn hekk, għax int stmerrejt l-hena tad-dinja u issa qiegħda narak taqdi lilu.

X'jien nagħmel hawn?"

Santa Monika lil binha Wistin xi ftit jiem qabel mewtha

SANTA MONIKA

Armla

332 – 387

Tagħrif:

Santa Monika twieldet fi ħdan familja nisranija sinjura fis-sena 332, f'Tagaste, illum Souk-Arras, fl-Afrika ta' Fuq.

Meta kellha madwar sittax-il sena, kif kienet id-drawwa ta' dawk iż-żminijiet, tgħammdet u għamlet l-Ewwel Tqarbina.

Xi erba' snin wara żżewwġet lil wieħed żagħżugħ pagan jismu Patrizju, u kellha tlitt itfal, żewġ subien u tifla.

Monika sofriet ħafna minn żewġha minħabba n-natural qalil li kellu u wkoll minħabba n-nuqqas ta' fedeltà lejha.

Hi ma nfexxitx fil-ġlied u fit-tgħajjir, imma fittxet li tgħix sewwa u tkun twajba, ħelwa u paċenzjuża miegħu.

Anke omm żewġha kienet tal-istess natural ta' binha, u Santa Monika sofriet ħafna minnha wkoll.

Wara tmintax-il sena f'din il-ħajja ta' żwieġ, Monika rat lil żewġha jinbidel u jaqbad ħajja tajba u saħansitra sar nisrani.

Wara sena miet, fis-sena 370.

Għall-aħħar tal-istess sena, binha l-kbir Wistin meta kellu sittax-il sena, mar jistudja f'Kartaġni li dak iż-żmien kienet il-belt ewlenija tal-Afrika.

Hemm iltaqa' ma' mara u għex magħha bla ma żżewwiġha sas-sena 385, u kellhom tifel, Adeodatu.

Sadanittant kien ħaddan l-ereżija tal-Manikej.

Minn Kartaġni mar Ruma u wara Milan.

B'qalbha maqsuma Santa Monika kienet issus u tiġri wara binha biex ma jkomplix f'dik il-ħajja.

Fis-sena, 383 marret Ruma warajh u fis-sena 386, marret Milan.

F'Milan kellha x-xorti tara l-konverżjoni ta' binha u għenitu jipprepara ruħu għall-Magħmudija minn idejn l-Isqof San Ambroġ fl-Għid tas-sena 387.

Ftit wara l-Magħmudija, Santa Monika flimkien ma' binha telqu minn Milan biex imorru lura lejn l-Afrika.

Meta kien f'Ostia jistennew il-bastiment biex jimbarkaw fuqu għal Kartaġni, Monika mardet u fi żmien disat ijiem mietet meta kellha 54 sena.

Difnuha f'Ostia, iżda fl-1430 il-Papa Martin V ġab ir-relikwi tagħha Ruma fejn illum jinsabu fil-Knisja ta' San Wistin.

Ħsieb

Illum tiltaqa' ma bosta nies, b'mod speċjali ġenituri, li għandhom storja ta' qsim-il qalb x'jirrakuntaw dwar xi iben jew bint, jew xi ħadd qarib tagħhom, li ħarġu 'l barra mit-triq tal-fidi, li ma għadhomx imorru quddies jew qed jgħixu ħajja immorali, jew li lanqas għammdu lil uliedhom.

Huma jistaqsu: "Imma x'nistgħu nagħmlu?"

Ir-risposti huma dawn:

Itolbu u ibqgħu ipperseveraw fit-talb!

Agħtu eżempju tajjeb bil-mod kif tgħixu intom.

Ħobbu bi mħabba qaddisa kif ħabbna u għallimna Kristu.

Armaw ruħkom b'ħafna paċenzja u tama kbira f'Alla.

Il-fidi tagħkom f'dan kollu, tgħinkom tkomplu għaddejja fil-ħajja u tagħmilkom nies aħjar.

Xi kultant tistgħu toħorġu bi stqarrija oħra: "Imma Alla mhux qed jisma' talbi!"

Filfatt, Alla jisma' kull talba li nagħmlu għall-oħrajn, imma hemm ċerti limitazzjonijiet fil-mod kif huwa jwieġeb għal talbna.

Per eżempju, Alla ma jistax ineħħi l-libertà tal-għażla mill-persuni u jġelgħelhom jerġgħu lura lejn il-fidi bilfors.

Alla huwa Mħabba u jħobbna tant, li ma joħdilnix il-libertà tagħna, għax tassew l-imħabba hekk titlob.

Mela meta inti tagonizza fuq persuna/i li telqu l-fidi, għandek tiftakar li Alla qed jaqsam miegħek din is-sofferenza.

Jekk int jiddispjaċik tant għalihom, immaġina kemm aktar hu ddispjaċut Alla – hu li xerred demmu fuq is-salib għas-salvazzjoni tagħhom!

Meta naqsmu tbatijiet simili ma' xulxin, dan iressaqna qrib xulxin.

U għalhekk, meta inti taqsam is-sofferenza tiegħek ma' Alla, żomm f'moħħok li Hu qed jaqsam tiegħU miegħek dwar l-għeżież tiegħek, u dan iressqek qribU.

Imma x'se jsir mill-persuna/i mitlufa?

Ejjew inkunu bħal Monika li talbet b'fiduċja u bkiet fuq binha Wistin għal 30 sena sħaħ!

Afda dak li San Ambroġ qal lil Monika meta din fetħet qalbha miegħu dwar il-qagħda ta' binha:

"Ħallih!

Kompli itlob għalih.

Huwa impossibli li dan ibnek, li fuqu xerridt ħafna dmugħ, jintilef!"

"Min jistenna jithenna!"

Imma rridu nistennew kif stenniet Santa Monika – bis-sabar, bil-kuraġġ, bil-għaqal u bit-talb.

Għada niċċelebraw il-festa ta' binha Wistin li mhux biss tgħammed, imma sar Isqof ta' Hippo, għex ħajja ta' qdusija u minħabba l-kitbiet prezzjużi li ħallielna, ġie ddikjarat Qaddis u Duttur tal-Knisja.

Altru semax talbha Alla!

Monika rnexxielha tara l-konverżjoni ta' żewġha, tal-kunjata u ta' binha Wistin.

Nistgħu ngħidu li għexet propju biex titlob sa ma jseħħ dan u mietet hienja tassew!

U int, għalfejn qed tgħix?

X'inhu l-iskop ewlieni ta' ħajtek?

Taħdem biex tara l-konverżjoni ta' dawk ta' madwarek?

Talba

O Alla, faraġ tal-imnikktin, int, kollok ħniena, ilqajt id-dmugħ li Santa Monika xerrdet bil-qalb għall-konverżjoni ta' binha Santu Wistin; bit-talb tagħhom it-tnejn, agħtina li aħna nibku ħtijietna biex naqilgħu l-grazzja u l-maħfra tiegħek.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar din il-qaddisa huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64eef1539f', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });